En bil er juleaftensmorgen braget ind i et børneværelse på Svalhøjvej i Hasle.

I værelset var en 14-årig pige, som lå og sov i sengen. Men selv om bilen efter at have torpederet muren flyttede sengen, som pigen lå i, er hun sluppet for alvorlige skrammer.

– Det er et lille julemirakel, siger indsatsleder Michael Grønbech-Dam til Bornholms Tidende.

– Pigen er simpelthen selv kravlet ud af murbrokkerne.

Der bliver nu dækket af af Boskovs skadeservice, og der bliver sørget for familien, som har fået sig et chok.

29-årig mand anholdt

Bilisten – en mand på 29 år – ville ikke blæse i politiets alkometer, og han blev derfor kørt til Bornholms Hospital for at få udtaget en blodprøve.

Han er fortsat i politiets varetægt, oplyser Bornholms Politi.

Vagthavende bekræfter, at pigen i børneværelset er okay, og at der er tale om et mindre mirakel.